10. การควบคุมภายใน

ในการประชุมคณะกรรมการบริษัทฯ ครั้งที่ 2/2555 เมื่อวันที่ 7 กุมภาพันธ์ 2555
โดยมีประธานกรรมการตรวจสอบ และกรรมการตรวจสอบรวม 3 ท่าน เข้าประชุมด้วย
คณะกรรมการได้พิจารณาแบบประเมินความเพียงพอของระบบควบคุมภายในบริษัทฯ
ในการตอบแบบประเมินนี้ ได้มีการซักถามและแลกเปลี่ยนความคิดเห็นร่วมกับฝ่ายบริหาร
และกรรมการตรวจสอบแล้ว เห็นว่าบริษัทฯ มีวิธีการปฏิบัติ ขั้นตอน
และการควบคุมการทำธุรกรรมกับผู้ถือหุ้นรายใหญ่, กรรมการ, ผู้บริหารและผู้ที่เกี่ยวข้อง
อย่างเพียงพอและเที่ยงธรรม นอกจากนี้ คณะกรรมการตรวจสอบและผู้สอบบัญชีของบริษัทฯ คือ
บริษัท เคพีเอ็มจี ภูมิไชย สอบบัญชี จำกัด ซึ่งเป็นผู้ตรวจสอบบัญชี บัญชีของบริษัทฯ
ในการตรวจสอบและประเมินผลรายงานทางการทางบัญชีของบริษัทฯ ในปี 2554
มิได้พบข้อพร่องอย่างมีนัยสำคัญของบริษัทฯ เกี่ยวกับระบบการควบคุมภายในแต่อย่างใด

ส่วนที่ 1 องค์กรและสภาพแวดล้อม

บริษัทฯ ได้มีการจัดทำโครงสร้างองค์กรและสภาพแวดล้อมที่ดี มีการจัดแบ่งสายงาน
และกำหนดหน้าที่ความรับผิดชอบอย่างชัดเจน
ตลอดจนการจัดทำระเบียบในการปฏิบัติงานที่เป็นลายลักษณ์อักษร ในด้านการเงิน,
การจัดซื้อ,การบริหารงานทั่วไปที่รัดกุม, สามารถป้องกันการทุจริตได้
และคำนึงความเป็นธรรมต่อคู่ค้าของบริษัทฯ

ส่วนที่ 2 การบริหารความเสี่ยง

บริษัทฯ กำหนดให้แต่ละสายงาน เป็นผู้ประเมินปัจจัยความเสี่ยงต่างๆ
ที่อาจมีผลกระทบต่อความเสี่ยงในการดำเนินงานของบริษัทฯ
โดยหากพบความเสี่ยงที่อาจก่อให้เกิดความเสียหาย จะนำเสนอต่อที่ประชุมคณะกรรมการบริษัทฯ
ทันที นอกจากนี้บริษัทฯ ได้กำหนดมาตรการติดตามและบริหารความเสี่ยงในระดับปฏิบัติงาน
เพื่อแจ้งให้กับพนักงานทราบ และนำไปปฏิบัติตามแผนที่กำหนดไว้ ทั้งนี้เพื่อให้บริษัทฯ
สามารถทราบถึงความเสี่ยง ที่อาจเกิดขึ้นได้อย่างรวดเร็วและทันท่วงที

ส่วนที่ 3 การควบคุมการปฏิบัติงานของฝ่ายบริหาร

บริษัทฯ มีการกำหนดขอบเขตอำนาจหน้าที่ ขั้นตอน
และวงเงินอนุมัติของฝ่ายบริหารตามลำดับขั้นของกรรมการ และผู้บริหารไว้อย่างชัดเจน
มีการแบ่งแยกหน้าที่ความรับผิดชอบออกจากกัน
หน้าที่การบันทึกบัญชีเป็นของฝ่ายบัญชีหน้าที่จัดเก็บรายได้เป็นของฝ่ายการเงิน
โดยแบ่งแยกหน้าที่ในการออกใบแจ้งหนี้ และการจัดเก็บค่าบริการไว้อย่างชัดเจน
รวมถึงการติดตามหนี้ที่ค้างชำระ การจัดเก็บโฉนดที่ดินและการปรับปรุงระบบข้อมูลที่ดิน
ตลอดจนการกระทบผลต่างของรายได้จากการขายที่ดิน และรายได้ค่าสาธารณูปโภคอย่างชัดเจน
นอกจากนี้บริษัทฯ ยังมีมาตรการ และขั้นตอนในการปฏิบัติเกี่ยวกับการทำธุรกรรมกับผู้ถือหุ้นรายใหญ่
กรรมการ ผู้บริหาร หรือผู้ที่เกี่ยวข้องกับบุคคลดังกล่าวอย่างชัดเจน
และสอดคล้องกับเกณฑ์ข้อบังคับของหน่วยงานที่เกี่ยวข้องอย่างรัดกุมและชัดเจน

ส่วนที่ 4 ระบบสารสนเทศและการสื่อสารข้อมูล

ในการเสนอเรื่องให้คณะกรรมการพิจารณา บริษัทฯ จะจัดส่งหนังสือเชิญประชุม วาระการประชุม
และเอกสารประกอบการประชุมให้แก่คณะกรรมการทราบ ก่อนการประชุมโดยเฉลี่ยไม่น้อยกว่า 7
วัน บริษัทฯ รายงานการประชุมมีการบันทึกความเห็นหรือข้อสังเกตของกรรมการในเรื่องที่พิจารณา
บริษัทฯ มีการจัดเก็บเอกสารประกอบการบันทึกบัญชีและบัญชีต่างๆ ไว้ครบถ้วนเป็นหมวดหมู่
ฝ่ายบริหารได้ใช้นโยบายบัญชีตามหลักการบัญชีที่รับรองทั่วไป เหมาะสมกับลักษณะธุรกิจของบริษัทฯ
และได้ลงทุนพัฒนาระบบสารสนเทศที่เกี่ยวกับระบบบัญชี
เพื่อให้ฝ่ายบัญชีสามารถสรุปข้อมูลและรายงานต่อผู้บริหารได้รวดเร็วยิ่งขึ้น

ส่วนที่ 5 ระบบการติดตาม

บริษัทฯ กำหนดให้ผู้บริหารฝ่ายต่างๆ เข้าร่วมประชุมกับฝ่ายบริหาร
เพื่อรายงานผลการดำเนินงานที่เกิดขึ้น
และแจ้งถึงสาเหตุที่ทำให้ไม่เป็นไปตามเป้าหมายหรืองบประมาณที่กำหนดไว้ ให้ทราบอย่างสม่ำเสมอ
นอกจากนี้ บริษัทฯ ยังมีฝ่ายตรวจสอบภายใน เป็นผู้ดำเนินการตรวจสอบ
การปฏิบัติงานของฝ่ายต่างๆ และรายงานผลการตรวจสอบต่อคณะกรรมการตรวจสอบ
และคณะกรรมการบริษัทฯ เป็นระยะๆ
ตลอดจนการติดตามความคืบหน้าในการปรับปรุงข้อบกพร่องที่เกิดขึ้น

ทั้งนี้ สำหรับการตรวจสอบงบการเงินประจำปีสิ้นสุดวันที่ 31 ธันวาคม 2554
ผู้สอบบัญชีโดยนางสาววรรณาพร จงพีรเดชานนท์ แห่งบริษัท เคพีเอ็มจี ภูมิไชย สอบบัญชี จำกัด
มีความเห็นในรายงานตรวจสอบอย่างมีเงื่อนไข และเห็นว่า
ยกเว้นผลประทบของรายการปรับปรุงต่องบการเงินปี 2554 ซึ่งอาจจำเป็น
หากสามารถตรวจสอบให้เป็นที่พอใจในเรื่องการดำเนินธุรกิจของบริษัทที่จังหวัดปทุมธานีที่ได้รับผลกระทบจากเหตุการณ์น้ำท่วมครั้งใหญ่ของประเทศไทยและต้องหยุดบริการตั้งแต่กลางเดือนตุลาคม
– กลางเดือนธันวาคม 2554 ผู้บริหาร บริษัทประกัน และนักสำรวจ
ยังอยู่ระหว่างการสำรวจความเสียหายและประเมินค่าเสียหายที่อาจเกิดขึ้นของบริษัท
ซึ่งผู้บริหารเชื่อว่าผลเสียหายที่เกิดขึ้นจากน้ำท่วมจะได้รับชดเชยตามกรรมธรรม์ประกันภัยของบริษัท
งบการเงินสำหรับปีสิ้นสุดวันที่ 31 ธันวาคม 2554
ไม่ได้รวมรายการปรับปรุงที่อาจเกิดขึ้นในงบแสดงฐานะการเงิน ผลการดำเนินงาน
และกระแสเงินสด หากการประเมินผลเสียหายที่เกิดขึ้นกับบริษัทแล้วเสร็จ
งบการเงินนี้แสดงฐานะการเงิน ผลการดำเนินงานและกระแสเงินสดสำหรับปีสิ้นสุดวันที่ 31
ธันวาคม 2554 โดยถูกต้องตามที่ควรในสาระสำคัญตามมาตรฐานรายงานทางการเงิน